Document ID: 32013R0293

KOMMISSIONENS FORORDNING (EU) Nr. 293/2013
af 20. marts 2013
om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for restkoncentrationer af emamectin, benzoat, etofenprox, etoxazol, flutriafol, glyphosat, phosmet, pyraclostrobin, spinosad og spirotetramat i eller på visse produkter
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og
ud fra følgende betragtninger:
(1)
Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af etoxazol, glyphosat og pyraclostrobin. Der er i del A i bilag III til forordning (EF) nr. 396/2005 fastsat maksimalgrænseværdier for restkoncentrationer af emamectin, benzoat, etofenprox, flutriafol, phosmet, prothioconazol, spinosad og spirotetramat.
(2)
I forbindelse med en procedure vedrørende godkendelse af et plantebeskyttelsesmiddel, der indeholder aktivstoffet prothioconazol og er bestemt til anvendelse på rapsfrø, hørfrø, valmuefrø og sennepsfrø, blev der indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende maksimalgrænseværdier for restkoncentrationer.
(3)
For så vidt angår phosmet er der indgivet en sådan ansøgning vedrørende anvendelse på spiseoliven, kartofler og rapsfrø.
(4)
I overensstemmelse med artikel 8 i forordning (EF) nr. 396/2005 har de berørte medlemsstater evalueret disse ansøgninger, og evalueringsrapporterne er sendt til Kommissionen.
(5)
Den Europæiske Fødevaresikkerhedsautoritet (i det følgende benævnt »autoriteten«) har vurderet ansøgningerne og vurderingsrapporterne, idet den især undersøgte risiciene for forbrugerne og, hvor det var relevant, for dyr, og afgivet begrundede udtalelser om de foreslåede maksimalgrænseværdier (2). Autoriteten har sendt udtalelserne til Kommissionen og medlemsstaterne og offentliggjort dem.
(6)
Autoriteten konkluderede i sin begrundede udtalelse, at for så vidt angår anvendelsen af prothioconazol på rapsfrø, hørfrø, valmuefrø og sennepsfrø er der behov for yderligere data med henblik på at undersøge stabiliteten af restkoncentrationer, der indgår i definitionen af restkoncentrationer, i forbindelse med risikovurderingen for planten. Desuden fremhævede autoriteten, at godt landmandskab vedrører et produkt, som indeholder bixafen såvel som prothioconazol. Derfor bør de tilgængelige data med henblik på at hæve maksimalgrænseværdierne for bixafen også inddrages. De nuværende maksimalgrænseværdier bør derfor bibeholdes uændret.
(7)
For så vidt angår alle andre ansøgninger konkluderede autoriteten, at alle datakrav var opfyldt, og at de ændringer af maksimalgrænseværdierne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Der kunne ikke påvises nogen risiko for, at det acceptable daglige indtag (ADI) eller den akutte referencedosis (ARfD) overskrides, hverken ved livslang eksponering for disse stoffer gennem forbrug af alle fødevareprodukter, der kan indeholde stofferne, eller ved kortvarig eksponering gennem et ekstremt forbrug af de pågældende afgrøder og produkter.
(8)
Den 7. juli 2012 vedtog Codex Alimentarius-Kommissionen (3) Codex-maksimalgrænseværdier (CXL) for emamectin, benzoat, etofenprox, etoxazol, flutriafol, glyphosat, pyraclostrobin, spinosad og spirotetramat. Disse maksimalgrænseværdier fastsat af Codex Alimentarius-Kommissionen bør optages i forordning (EF) nr. 396/2005 som maksimalgrænseværdier for restkoncentrationer, bortset fra de CXL-grænseværdier, der ikke er sikre for en EU-forbrugergruppe, og for hvilke Unionen har forelagt Codex Alimentarius-Kommissionen et forbehold (4).
(9)
På baggrund af autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.
(10)
Unionens handelspartnere er gennem Verdenshandelsorganisationen blevet hørt om de nye maksimalgrænseværdier, og deres bemærkninger er taget i betragtning.
(11)
Før de ændrede maksimalgrænseværdier træder i kraft, bør medlemsstaterne og de berørte parter have en rimelig frist til at forberede sig, så de kan opfylde de nye krav, ændringen af maksimalgrænseværdierne medfører.
(12)
Forordning (EF) nr. 396/2005 bør derfor ændres i overensstemmelse hermed.
(13)
For at gøre det muligt at produkter kan markedsføres, forarbejdes og forbruges normalt, bør der i forordningen fastsættes overgangsforanstaltninger for de produkter, der er produceret lovligt inden ændringen af maksimalgrænseværdierne, og for hvilke der foreligger data om, at der er opretholdt et højt forbrugerbeskyttelsesniveau.
(14)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
Bilag II og III til forordning (EF) nr. 396/2005 ændres som angivet i bilaget til nærværende forordning.
Artikel 2
Forordning (EF) nr. 396/2005 finder stadig anvendelse i den ordlyd, den havde, før den blev ændret ved nærværende forordning, på produkter, der er produceret lovligt inden den 6. april 2013.
Artikel 3
Denne forordning træder i kraft dagen efter offentliggørelsen i Den Europæiske Unions Tidende.
Den finder dog anvendelse fra den 6. oktober 2013, for så vidt angår maksimalgrænseværdierne for phosmet i spiseoliven og rapsfrø henhørende hhv. under kodenummer 0161030 og 0401060.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. marts 2013.

Labels: 0
17
20
6